text: "मघवा धनवान् "इन्द्रः "वाजयन्तम् अन्नमिच्छन्तं "यं रथम् अध्यस्थात् अधितिष्ठति तस्मै "रथाय "प्रवतं प्रवणमाजिं "कृणोति करोति । अपि च "गोपाः गोपालः "पश्वः "यूथेव पशोः पशूनां यूथानि यथा "व्युनोति प्रेरयति तथा शत्रुसैन्यानि प्रेरयति । "अरिष्टः शत्रुभिः स्वयमहिंसितः "प्रथमः देवानां मुख्य इन्द्रः "सिषासन् शत्रुधनानीच्छन् "याति गच्छति ।।
  "यत् यदा "सहः सूर्यसंबन्धि तेजः "सहसः उषःसंबन्धिनस्तेजसः "उत् "आजनिष्ट उपरिष्टात् प्रादुर्बभूव तदा "इन्द्रः "विश्वा विश्वानि सर्वाणि इन्द्रियाणि धनानि । इन्द्रियमिति धननामैतत । "देदिष्टे । यजमानेभ्यो दिशति । "वव्रे निवारके पर्वते "अन्तः मध्ये बलेन निरुद्धाः "सुदुघाः सुष्ठु दोग्ध्रीर्गाः "प्राचोदयत् प्रैरयत् । "ज्योतिषा तेजसा "संववृत्वत् संवरणशीलं "तमः "वि "अवः निवारितवान् ।।
  इन्द्रायार्काश्वमेधवते पुरोडाशम् एकादशकपालं निर् वपेद् यम् महायज्ञो नोपनमेत् (तैसं. २.२.७.५) इत्यस्य पुरोनुवाक्या - अनवस्ते इति।
  